Komisjoni otsus,

11. mai 1983,

metsanduse ja metsatööstuse ühenduse poliitika komitee moodustamise kohta

(83/247/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut

ning arvestades, et:

elu- ja töötingimuste pidev parandamine ning majandustegevuse harmooniline areng liikmesriikides on Euroopa Majandusühenduse eesmärgid;

puidu tootmise tööstuslikul töötlemisel põhinevad majandustegevused võivad aidata kaasa nende eesmärkide saavutamisele, võttes arvesse nende tegevuste arengupotentsiaali ja praegusi raskusi;

neid raskusi tuleks uurida ja lahendada mitte eraldi, vaid vastastikustes suhetes;

nende eesmärkide saavutamist võib aidata tihe ja jätkuv koostöö asjaomaste majandussektorite vahel komisjoni talituste juba tehtud töö ning eelkõige nõukogu teatise alusel, milles on esitatud ühenduse tegevusprogramm seoses metsanduse ja metsatööstusega;

kõige kohasem viis selliste kontaktide loomiseks on komisjoni egiidi all ühenduse poliitika nõuandekomitee loomine metsanduse ja metsatööstuse osas, kus need sektorid on esindatud; lisaks sellele tuleks sätestada asjatundjate kohalolek komitees, kes saaksid komitees jagada oma tehnilisi oskusi ja teadmisi puidutööstusest ühenduse tasandil,

ON VASTU VÕTNUD JÄRGMISE OTSUSE:

Artikkel 1

Käesolevaga moodustatakse komisjoni egiidi all ühenduse poliitika nõuandekomitee metsanduse ja metsatööstuse osas, edaspidi "komitee". Komitee koosneb Euroopa tootjate ja tööstuslike töötlejate ning puidu ja puittoodete müüjate organisatsioonide esindajatest ning asjatundjatest, kelle puidutööstuse alased teadmised ühenduse tasandil on laialdaselt tunnustatud.

Artikkel 2

Komitee abistab komisjoni taotlusel või omal algatusel komisjoni kõigis küsimustes, mis on seotud metsanduse ja metsatööstuse ühenduse poliitikaga ning eelkõige küsimustes, mis on seotud puittoodete nõudlusega ühenduses ja puidu tarnimisega selle nõudluse rahuldamiseks.

Artikkel 3

Komitee koosneb 27 liikmest:

- kaheksa liiget, kes esindavad metsaomanikke ja metsandustegevusi,

- kaheksa liiget, kes esindavad puidutöötlemistööstusi,

- neli liiget, kes esindavad puidu ja puittoodete müüjaid,

- seitse konkreetset asjatundjat.

Artikkel 4

Komisjon määrab komitee liikmed, olles pidanud nõu asjaomaste tööstussektoritega.

Artikkel 5

Komitee liikmete ametiaeg on kolm aastat ja neid võib ametisse tagasi nimetada. Kolmeaastase ametiaja lõppedes jäävad komitee liikmed ametisse, kuni nad asendatakse või uuesti ametisse nimetatakse.

Liikme ametiaeg lõpeb enne kolme aastat tema pensionilejäämise või surma korral.

Liige asendatakse tema ülejäänud ametiajaks artiklis 4 ettenähtud korras.

Liikmete töö ei ole tasustatud.

Artikkel 6

Komisjon teeb liikmete loetelu teatavaks, avaldades selle Euroopa Ühenduste Teatajas.

Artikkel 7

Komitee eesistuja on komisjoni esindaja.

Artikkel 8

Eesistuja võib kutsuda mis tahes isiku, kellel on päevakorras olevas küsimuses eriteadmised, osalema komitee ja artiklis 9 osutatud töörühmade töös eksperdina.

Eksperdid võtavad osa üksnes selle küsimuse arutamisest, mille jaoks neid kutsuti.

Artikkel 9

Komitee võib luua töörühmi.

Artikkel 10

1. Komitee ja töörühmad kogunevad eesistuja kutsel komisjoni peakontoris.

2. Komisjoni talituste esindajatel on õigus osaleda komitee ja selle töörühmade koosolekutel.

3. Komisjon tagab komiteele sekretariaaditeenused.

Artikkel 11

Komitee aruteludele ei järgne hääletust.

Komitee arvamuse taotlemisel võib komisjon määrata selle esitamise tähtaja.

Artikkel 12

Ilma et see piiraks asutamislepingu artikli 214 sätete kohaldamist, ei tohi komitee liikmed avalikustada neile komitee või selle töörühmade töös osalemise käigus teatavaks saanud informatsiooni, kui eesistuja on teatanud, et arvamus või esitatud küsimus on konfidentsiaalne.

Sel juhul osalevad kõnealusel koosolekul ainult komitee liikmed ja komisjoni esindajad.

Artikkel 13

Käesolev otsus jõustub Euroopa Ühenduste Teatajas avaldamise päeval.

Brüssel, 11. mai 1983

Komisjoni nimel

asepresident

Étienne Davignon

--------------------------------------------------